Diari Oficial de la Generalitat Valenciana


Sumari del DOGV 6705, del 02-02-2012 (2012/923)

ORDE 1/2012, de 13 de gener, de la Conselleria d'Hisenda i Administració Pública, per la qual s'aprova la creació de fitxers de dades de caràcter personal.
-----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/01/13/1/dof/vci/html**

### Dades del document

Número de DOGV
:   6705

Data del DOGV
:   02-02-2012

Secció del DOGV
:   I. DISPOSICIONS GENERALS

Número del document
:   2012/923


Data del document
:   13-01-2012

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * dades personals
    * base de dades
    * legislació
    * administració regional

ORDE 1/2012, de 13 de gener, de la Conselleria d'Hisenda i Administració Pública, per la qual s'aprova la creació de fitxers de dades de caràcter personal. [2012/923]  
PREÀMBUL  
  
La Llei Orgànica 15/1999, de 13 de desembre, de Protecció de Dades de Caràcter Personal, establix un conjunt de mesures per a garantir i protegir el dret fonamental a l'honor, a la intimitat personal i familiar i a la pròpia imatge, contemplat per la Constitució espanyola en l'article 18, aplicable tant als fitxers informatitzats com als manuals estructurats que continguen dades de caràcter personal.  
  
És responsabilitat de les administracions públiques tot allò referit a la creació o supressió de fitxers de dades de caràcter personal que usen en l'exercici de les seues funcions. L'article 20 de la Llei Orgànica 15/1999, de 13 de desembre i l'article 52.1 del Reial Decret 1720/2007, de 21 de desembre, pel qual s'aprova el Reglament de Desplegament de l'esmentada llei orgànica, establix que la creació, modificació o supressió dels fitxers de les administracions públiques només podrà fer-se per mitjà de disposició general publicada en el Boletín Oficial del Estado o en el diari oficial corresponent.  
Així mateix, els articles 53, 54 i 55 del Reial Decret 1720/2007, de 21 de desembre, establixen la forma i contingut que ha de revestir la disposició o l'acord de creació, modificació o supressió de fitxers, així com el mode en què es procedirà a la notificació i inscripció de fitxers en el Registre General de Protecció de Dades. De conformitat amb l'article 55.3 del Reial Decret 1720/2007, de 21 de desembre, que establix que quan l'obligació de notificar afecte fitxers subjectes a la competència de l'autoritat de control d'una comunitat autònoma que haja creat el seu propi registre de fitxers, la notificació es realitzarà a l'autoritat autonòmica competent, la qual farà el trasllat de la inscripció al Registre General de Protecció de Dades.  
D'altra banda, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el registre dels fitxers informatitzats en l'àmbit de la Generalitat, determina, en els seus articles 10 i següents, el procediment d'inscripció en este últim dels fitxers informatitzats de dades personals creats o gestionats pels distints òrgans o entitats de la Generalitat, així com la potestat per a l'aprovació de la disposició de caràcter general creadora dels fitxers automatitzats, l'exercici de la qual recau en la conselleria competent per raó de la matèria.  
  
Per tot el susdit, en l'exercici de les atribucions que tinc conferides per l'article 28 e) de la llei 5/1983 i per l'article 9 del Decret 119/2011, de 9 de setembre, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, complits els tràmits de l'article 43.1 de la Llei 5/1983, de 30 de desembre, del Consell, i conforme amb el Consell Jurídic Consultiu,   
  
  
ORDENE  
  
Article 1. Declaració de fitxers  
La present orde té com a objecte la creació de fitxers de tractament de dades de caràcter personal relacionats en l'annex I.  
  
Article 2. Creació  
En la conselleria d'Hisenda i Administració Pública es creen nous fitxers de dades de caràcter personal relacionats en l'annex I, de conformitat amb el que disposa l'article 20 de la Llei Orgànica 15/1999, de 13 de desembre.  
  
Article 3. Mesures de seguretat  
La Direcció General de Tecnologies de la Informació, com a responsable dels fitxers informatitzats inclosos en la present orde adoptarà les mesures tècniques, de gestió i organització que calguen per a assegurar la confidencialitat, seguretat i integritat de les dades personals, així com les conduents a fer efectives les garanties, obligacions i drets reconeguts en la Llei Orgànica 15/1999, de 13 de desembre, de protecció de dades de caràcter personal.  
  
Article 4. Exercici de drets  
Els afectats o titulars de les dades personals contingudes en els fitxers informatitzats i referenciats en els annexos poden exercitar el seu dret d'accés, rectificació i cancel·lació de dades, quan siga procedent, davant de l'òrgan administratiu que es concrete en la present orde. Així mateix, poden exercir el dret d'oposició regulat en l'article 17 de La LOPD i en els articles 34 i següents del seu reglament de desplegament.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 11 de gener de 2012  
  
El conseller d'Hisenda i Administració Pública,  
JOSE MANUEL VELA BARGUES  
  
  
  
Annex I  
  
Creació de fitxers automatitzats de dades de caràcter personal de la Conselleria d'Hisenda i Administració Pública  
  
1. Fitxer Gestió de Servici CSIRT-cv  
a) Responsable del fitxer  
Nom de l'òrgan responsable del fitxer o tractament: Direcció General de Tecnologies de la Informació.  
Denominació de l'ens públic al qual pertany: Generalitat de la Comunitat Valenciana, Conselleria d'Hisenda i Administració Pública.  
  
b) Identificació i finalitat del fitxer  
Nom del fitxer: Gestió de Servici CSIRT-cv.  
Descripció detallada de la finalitat i usos previstos: gestió dels distints servicis que oferix CSIRT-cv en el seu catàleg de servicis.  
Tipificació corresponent a la finalitat i usos previstos: atenció al ciutadà, concessió i gestió de permisos, seguretat i control intern, gestió d'estadístiques d'interés, altres finalitats.  
c) Origen i procedència de les dades  
Origen de les dades: el propi interessat o el seu representant legal, fonts accessibles al públic, administracions públiques, entitat privada, registres públics.  
Procediment d'arreplegada: formularis o cupons, electrònics o en paper, entrevistes, correu electrònic, transmissió electrònica de dades.  
Col·lectius o categories d'interessats: ciutadans i residents, empresa privada, administracions públiques de la Comunitat Valenciana.  
  
d) Tipus de dades, estructura i organització del fitxer  
Dades de caràcter identificatiu: NIF/DNI, nom i cognoms, adreça, telèfon, firma/empremta.  
Altres tipus de dades: correu electrònic, adreça IP.  
Sistema de tractament: suport informàtic  
e) Mesures de seguretat  
Nivell de seguretat adoptat: bàsic.  
f) Cessió o comunicació de dades  
No previstes.  
g) Transferències internacionals de dades.  
No es produïxen transferències internacionals de dades.  
h) Drets d'oposició, accés, rectificació i cancel·lació  
Òrgan, servici o unitat davant el qual s'hauran d'exercitar els drets d'accés, rectificació, cancel·lació i oposició:   
Direcció General de Tecnologies de la Informació  
Conselleria d'Hisenda i Administració Pública   
C/ Miquelet, 5 - CP 46128 de València.  
  
2. Fitxer Gestió Interna CSIRT-cv  
a) Responsable del fitxer  
Nom de l'òrgan responsable del fitxer o tractament: Direcció General de Tecnologies de la Informació.  
Denominació de l'ens públic al qual pertany: Generalitat de la Comunitat Valenciana, Conselleria d'Hisenda i Administració Pública.  
  
b) Identificació i finalitat del fitxer  
Nom del fitxer: Gestió Interna CSIRT-cv  
Descripció detallada de la finalitat i usos previstos: gestió administrativa del personal adscrit a CSIRT-cv i acords de confidencialitat de dades firmades pel personal o empreses que treballen amb CSIRT-cv  
  
Tipificació corresponent a la finalitat i usos previstos: gestió de personal.  
c) Origen i procedència de les dades  
Origen dels dades: el propi interessat o el seu representant legal, empresa privada.  
Procediment d'arreplegada: formularis.  
Col·lectius o categories d'interessats: ciutadans i residents, empresa privada, administracions públiques de la Comunitat Valenciana.  
  
d) Tipus de dades, estructura i organització del fitxer  
Dades de caràcter identificatiu: NIF, nom i cognoms, telèfon, adreça, firma.  
Altres tipus de dades:   
Sistema de tractament: mixt.  
e) Mesures de seguretat  
Nivell de seguretat adoptat: bàsic.  
f) Cessió o comunicació de dades  
No previstes.  
g) Transferències internacionals de dades  
No es produïxen transferències internacionals de dades.  
h) Drets d'oposició, accés, rectificació i cancel·lació  
Òrgan, servici o unitat davant el qual s'hauran d'exercitar els drets d'accés, rectificació, cancel·lació i oposició:   
Direcció General de Tecnologies de la Informació  
Conselleria d'Hisenda i Administració Pública   
C/ Miquelet, 5 - CP 46723 de València.


Còpia Permalink ELI